
Projektas

LIETUVOS RESPUBLIKOS 
BAUDŽIAMOJO KODEKSO 129, 140 IR 163 STRAIPSNIŲ PAKEITIMO 
ĮSTATYMAS

2017 m.                  d. Nr. 
Vilnius


1 straipsnis. 129 straipsnio pakeitimas
Pakeisti 129 straipsnį ir išdėstyti jį taip:
„129 straipsnis. Nužudymas
1. Tas, kas nužudė kitą žmogų,
baudžiamas laisvės atėmimu nuo septynerių iki penkiolikos metų.
2. Tas, kas nužudė mažametį,
baudžiamas laisvės atėmimu nuo dvylikos iki dvidešimties metų arba laisvės atėmimu iki gyvos galvos.
3. Tas, kas nužudė:
1) bejėgiškos būklės žmogų;
2) savo artimąjį giminaitį ar šeimos narį;
3) nėščią moterį;
4) du ar daugiau žmonių;
5) kankindamas ar kitaip itin žiauriai;
6) kitų žmonių gyvybei pavojingu būdu;
7) dėl chuliganiškų paskatų;
8) dėl savanaudiškų paskatų;
9) dėl nukentėjusio asmens tarnybos ar piliečio pareigų vykdymo;
10) siekdamas nuslėpti kitą nusikaltimą;
11) siekdamas įgyti nukentėjusio asmens organą, audinį ar ląsteles;
12) siekdamas išreikšti neapykantą asmenų grupei ar jai priklausančiam asmeniui dėl amžiaus, lyties, seksualinės orientacijos, neįgalumo, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų,
baudžiamas laisvės atėmimu nuo aštuonerių iki dvidešimties metų arba laisvės atėmimu iki gyvos galvos.“

2. straipsnis. 140 straipsnio pakeitimas
Pakeisti 140 straipsnio 3 dalį ir išdėstyti ją taip:
„3. Tas, kas šio straipsnio 1 dalyje nurodytą veiką padarė mažamečiui arba kankindamas nukentėjusį asmenį, baudžiamas bauda arba areštu, arba laisvės atėmimu iki trejų metų.“

3. straipsnis. 163 straipsnio pakeitimas
Pakeisti 163 straipsnį ir išdėstyti jį taip:
„163 straipsnis. Piktnaudžiavimas tėvų, globėjo ar rūpintojo arba kitų teisėtų vaiko atstovų teisėmis ar pareigomis
Tas, kas piktnaudžiavo tėvo, motinos, globėjo ar rūpintojo arba kitų teisėtų vaiko atstovų teisėmis ar pareigomis fiziškai ar psichiškai gniuždydamas vaiką, palikdamas jį ilgą laiką be priežiūros ar panašiai žiauriai elgdamasis su vaiku,
baudžiamas bauda arba laisvės apribojimu, arba areštu, arba laisvės atėmimu iki aštuonerių metų.“


Skelbiu šį Lietuvos Respublikos Seimo priimtą įstatymą.

